Efter et nederlag onsdag til FC Midtjylland ligger AaB nu tredjesidst i SAS Ligaen, men træner Erik Hamrén mener ikke, at pointhøsten har været retvisende for spillet. Pointene skal nok komme. - Jeg er ikke i tvivl om, at hvis vi fortsætter i samme spor, så kommer point'ene også, så jeg er absolut fortrøstningsfuld, siger Erik Hamrén, der onsdag aften kunne se sit mandskab tabe 1-2 i Herning til FC Midtjylland, til klubbens hjemmeside. Den samme holdning gør sig gældende hos offensivspilleren Patrick Kristensen, der mod FCM spillede højreback i skadede Allan Olesens fravær. - Folk, der kigger på tabellen, er ligeglade med omstændighederne, og derfor bliver vi nu bedømt ud fra en høst på to point i fire kampe. Derfor skal vi også til at have en sejr, og den tror jeg, at vi får på søndag, siger Patrik Kristensen. AaB tager søndag hjemme på Aalborg Stadion imod et af de andre bundhold, oprykkerne fra AGF. /ritzau/

Opsummering:
AaB slået 2-1 af FC Midtjylland